આજે દસમો દિવસ હતો. સેમિનાર પૂરો થઈ ચૂક્યો હતો. આજની રાત કતલની રાત હતી. સવારની ફ્લાઈટમાં ગુલાલ અમદાવાદ ચાલી જવાની હતી. અમદાવાદ જઈને એ એની મમ્મીને વાત કરશે અને પછી મલ્હારને અમદાવાદ બોલાવી લેશે એવું નક્કી થયું હતું. છેલ્લી સાંજે ગુલાલે મલ્હારને કહ્યું, ‘મલ્હાર, આપણે આ દસ દિવસમાં બધે ગયાં પણ મને તારા ફ્લેટ પર તો તું લઈ જ ના ગયો. હવે કદાચ એવું બનશે કે તારે જ અમદાવાદ આવી જવાનું થશે. મારે એકવાર તારું ઘર જોવું છે. જેવું હોય એવું પણ મારું સાસરું છે. મારે એકવાર તારા ઘરમાં પગલાં પાડવાં છે, આજે લઈ જઈશ મને?’